NaiveNeuron/SloPal huggingface dataset:
Suja, Miroslav, poslanec NR SR (2022-11-30):
Ďakujem za slovo, pán podpredseda. Ja obdivujem a aj ďakujem doktorovi, alebo doktora Mira Urbana za to, alebo za tú jeho úprimnú snahu niečo vysvetliť Matovičovi, ale ja si myslím, že to je úplne zbytočné, on nepočúva a neakceptuje žiadne fakty. Ja si myslím, že akákoľvek tu debata a reakcie na tohto človeka, ktorý je zrelý, niekoľkokrát som to povedal, na ústavnú liečbu, je absolútne zbytočná. Jedine možno by si pomohol tým, keby si požiadal nejakého kolegu psychiatra, že by urobil nejaký profil naňho, a ja si myslím, že fakt tento človek je nebezpečný pre celé Slovensko. Vidíme to sami, čo tu stvára, ako napáda ľudí, dehonestuje ľudí, nemá problém zneužívať jednu skupinu proti druhej, len aby ešte viac rozoštval spoločnosť, ale toto nie je cesta za lepšie Slovensko, ale toto je cesta do pekla.
Klus, Martin, poslanec NR SR (2017-12-05):
Ďakujem, Janka. Keď som volal v mojej predchádzajúcej faktickej poznámke po tom, že príďme okrem kritiky aj s riešeniami, tak toto je presne to, o čo sa mi jednalo, a myslím, že si to poňala veľmi dobre a vystihla si presne tú situáciu, ktorej som čelil počas šiestich mesiacoch, keď som chodil po Banskobystrickom kraji a obzvlášť po jeho juhu. Keď som sa pýtal najmä mladých ľudí, s ktorými som sa stretával, koľkí z nich chcú zostať napríklad v okrese Revúca, Veľký Krtíš, Rimavská Sobota alebo Poltár, tak zdvihli mi ruku možno dvaja, možno traja z desiatok, ktorých som sa opýtal. A toto považujem za obrovskú tragédiu týchto regiónov, pretože tie sa doslova vyľudňujú, a v angličtine máme na to výraz brain drain, únik mozgov. Ak títo mladí ľudia odídu, už sa nikdy nevrátia, tak skutočne neviem, akú budúcnosť dokážeme poskytnúť týmto regiónom len prostredníctvom opatrení, ktoré tu dnes máme na stole v podobe návrhu zákona. A preto som rád, že si začala hovoriť o tých riešeniach, ktoré sú skutočne trvalo udržateľné, a o to sa práve v týchto regiónoch jedná.
P. Hrušovský, predseda NR SR: (2003-10-21):
(Hlasovanie.) 144 prítomných, 141 za návrh, 3 sa zdržali. Návrh sme schválili. Ďalší návrh.
Laššáková, Jana, podpredsedníčka NR SR (2014-09-09):
Pán spravodajca, nech sa páči.
Zmajkovičová, Renáta, podpredsedníčka NR SR (2012-08-02):
Ďakujem. Nech sa páči, pán minister, máte slovo.
M. Číž, podpredseda NR SR: (2006-10-17):
S faktickou poznámkou sa hlási pán Švidroň Valentín. Nech sa páči.
Pellegrini, Peter, predseda NR SR (2015-10-01):
Ďakujem pekne. Zastúpite vy, pán kolega, pani podpredsedníčku Jurinovú? Takže vám dávam slovo, nech sa páči, aby ste vystúpili.
Hrnčiar, Andrej, podpredseda NR SR (2016-11-29):
Pán poslanec Simon.
Dostál, Ondrej, poslanec NR SR (2016-09-07):
Vážený pán minister, vážená pani podpredsedníčka, kolegyne, kolegovia, návrh zákona, ktorý máme na stole, je veľmi peknou ukážkou toho, ako rozdielne si pravica a ľavica predstavujú podporu malého a stredného podnikania. Ľavica, pretože súčasná vláda je ľavicová napriek tomu, že sú v nej aj strany, ktoré sa deklarujú, že nie sú ľavicové alebo dokonca že sú pravicové. Tak ľavicová vláda si podporu malého a stredného podnikania predstavuje tak, že od niektorých podnikateľov a od občanov peniaze zoberie a niektorým podnikateľom tie peniaze dá. Pravica vidí podporu malého a stredného podnikania a podnikania vôbec v tom, že bude znižovať reguláciu, znižovať regulačné zaťaženie podnikania a znižovať množstvo tých peňazí, ktoré vláda alebo štát od podnikateľov vyberajú, ktoré bude znižovať daňové zaťaženie, odvodové zaťaženie a nechá na ľudí, aby sami rozhodovali, čo spravia so svojimi peniazmi, a nechá na podnikateľov, aby sami rozhodovali, čo spravia so svojimi peniazmi a ako ich využijú vo svojom podnikaní. A som hlboko presvedčený, že pravicový prístup k podpore malého a stredného podnikania je oveľa lepší, účinnejší ako ten ľavicový, a podporujú to aj historické skúsenosti. A aby som nekrivdil tomu návrhu zákona, tak okrem finančnej podpory, ktorá je tam uvedená na prvom mieste, sa v návrhu zákona hovorí aj o lepšej regulácii. Zaujímavé je, že lepšej regulácii najmä vo vzťahu k tým mikropodnikom alebo teda tým najmenším podnikom. A podľa môjho názoru by sa primárne malo hovoriť o menej regulácii, nielen o lepšej regulácii, pretože všade tam, kde je to možné, je lepšie, keď regulácia neexistuje, keď sa podnikatelia, podnikateľské prostredie regulujú sami, teda keď ich reguluje trh a konkurencia na trhu. A, samozrejme, že tam, kde regulácia je potrebná alebo nevyhnutná, tak má byť kvalitná, ale tiež má byť čo najštíhlejšia, najefektívnejšia. Takže z tohto hľadiska si myslím, že toto je jeden z ďalších zákonov alebo jeden z ďalších návrhov zákonov, ktoré nepotrebujeme, ale teda prijímame ich preto, aby sme vyzerali, že podporujeme malé a stredné podnikanie. Hoci malé a stredné podnikanie by sme oveľa lepšie podporili tým, že by sme sa doňho ako štát starali oveľa menej ako dnes. Ďakujem.
Hus, Igor, poslanec NR SR (2020-07-15):
Pán poslanec Beluský, povedal ste na začiatku, poďme o tom diskutovať, povedzme si o tom čosi viac. Ako z vášho prejavu bolo zrejmé, povedal ste celkový prierez histórie. Ale, vážení páni, prečo chceme zmeniť zákon o interrupciách? Ochranu života pred narodením poďme skúsiť zmeniť cez iné zákony. Nie zákazmi a príkazmi, čo ženy môžu a čo nie. Hovoríme o našich matkách, sestrách, dcérach a vnučkách. Pýtajme sa ich, čo môže zmeniť rozhodnutie ženy ísť na interrupciu. Je to buď malomeštiacka verejná mienka na dedinách, ktorá sa stále považuje za slobodnú matku alebo za niečo nevhodné zasluhujúce si opovrhnutie? Alebo je to minimum peňazí, ktoré slobodné matky dostanú? Poďme im skúsiť zmenami iných zákonov, napríklad aby zamestnávateľ dostal príplatok, keď zamestná matku s dieťaťom, nie sa bál, že bude stále na OČR pre chorobu dieťaťa. Diskutujme o tom v celej spoločnosti, ale hlavne pomáhajme budúcim matkám uľahčiť im rozhodnutie. Nestrašme ich, v konečnom dôsledku to nikomu nepomôže. Ďakujem.
B. Bugár, podpredseda NR SR: (2005-02-09):
(Hlasovanie.) Prítomných 133 poslancov, za 50, proti 57, zdržalo sa 20, nehlasovali 6. Procedurálny návrh nebol schválený. Nech sa páči. I. Harna, poslanec: Teraz budeme hlasovať o pozmeňujúcich návrhoch obsiahnutých v spoločnej správe. Gestorský výbor navrhuje hlasovať o týchto bodoch pozitívne, je to bod 1., 2., 3., 5., 7., 8., 9., 10., 11., 12., 13., 15., 16., 17., 18., 19., 20., 21. a 23. s odporúčaním schváliť.
Matovič, Igor, podpredseda vlády a minister financií SR (2021-06-15):
Rozmýšľam, jako vás osloviť, ale pri tejto príležitosti by som asi išiel na to, že vážení členovia mafie, vážení protimafiánski bojovníci a vážení ľudia, ktorým je to jedno. Neexistuje zásadnejší prísľub, ktorý som desať rokov z tohto miesta v politike ľuďom dával, ako ten, že keď sa ujmeme moci, rozviažeme orgánom činným v trestnom konaní ruky, aby tu zákon platil pre každého rovnako. A stojím si za tým, že tento prísľub som splnil ako predseda vlády, a nech sa na moju vládu bude spomínať akokoľvek, nikdy už nebude vláda, ktorá počas svojho pôsobenia rozviazala polícii tak ruky a orgánom činným v trestnom konaní, že dvaja policajní prezidenti skončili vo väzbe, že šéf protikorupčnej jednotky Národnej kriminálnej agentúry skončil vo väzbe, že špeciálny prokurátor skončil vo väzbe, že štátna tajomníčka ministerstva spravodlivosti, podotýkam, skončila vo väzbe, že prezident Finančnej správy skončil vo väzbe a jeho viceprezident, že šéf Kriminálneho úradu Finančnej správy skončil vo väzbe, že generálny riaditeľ Správy štátnych hmotných rezerv skončil vo väzbe, že generálny riaditeľ Poľnohospodárskej platobnej agentúry skončil vo väzbe, že generálna riaditeľka Slovenského pozemkového fondu skončila vo väzbe. Áno, toto sú výsledky vlády, ktorú som viedol, a som veľmi rád, že vláda Eduarda Hegera bude pokračovať v nastúpenej trajektórii a v nastúpenom boji. V boji za očistu Slovenska od mafie, ktorej vy, páni zo SMER-u a HLAS-u SD, ste súčasťou. Dovolím si hlboko nesúhlasiť aj so svojím vlastným tričkom, ktoré som tu svojho času mal, aj s výrokom predsedu vlády, ktorý tu zaznel na tomto mieste tak pol hodinu dozadu, že ste chránili mafiu. Nie. Vy ste mafia. Vy ste súčasť mafie, vy ste tento systém vytvorili a veľmi radi ste boli jeho súčasťou. Niekto ako blbý, ako toť kolega (rečník ukázal na predkladateľa), ktorý ani nevedel asi, že čo robí a bojoval si za svoje komunistické idey. (Reakcia navrhovateľa.) Trtko? Áno? Tak som hovoril malým chlapcom, ale však nebudem ti hovoriť teraz znova, mysli si to, napíš si to nad, do kúpeľky, nad zrkadlo, dobre? Primitív. Beee! (Zasmiatie sa rečníka.)
F. Mikloško, poslanec: (2008-06-25):
Čiže v tomto smere vyhodnocujeme vaše vystúpenie za veľmi, veľmi slušné a dobré.
Pčolinský, Peter, podpredseda NR SR (2023-02-10):
Pán poslanec, poprosím, nerušte priebeh rokovania Národnej rady. Teraz budeme pokračovať s faktickými poznámkami. S prvou faktickou pán poslanec Blcháč. Nie je prítomný v sále. Pán poslanec Suja. (Pokračovanie rokovania o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 1415.)
Hrnčiar, Andrej, podpredseda NR SR (2018-12-05):
Vážené panie poslankyne, vážení páni poslanci budeme pokračovať v rozprave k zlúčeným bodom. Poprosím pána poslanca Osuského, pán poslanec Baránik, nech sa páči, zaujmite miesto určené pre spravodajcu. (Ruch v sále.) Poprosím vás, vážené panie poslankyne, vážení páni poslanci, ak sa chcete rozprávať, tak sú na to určené priestory bufetu alebo chodieb, poprosím vás o kľud, aby pán poslanec mohol nerušene vystúpiť v rozprave. (Pokračovanie zlúčenej rozpravy o návrhu poslancov Národnej rady Slovenskej republiky Martina Klusa a Petra Osuského na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov , tlač 1213, a o návrhu poslancov Národnej rady Slovenskej republiky Martina Klusa a Petra Osuského na vydanie zákona, ktorým sa mení zákon č. 300/2005 Z. z. Trestný zákon v znení neskorších predpisov a o zmene niektorých zákonov , tlač 1214.)
P. Hrušovský, predseda NR SR: (2004-09-23):
(Hlasovanie.) 145 prítomných, 61 proti, 84 sa zdržalo. Neschválili sme návrh. V. Horák, poslanec: Teraz hlasujeme o bode č. 7 zo spoločnej správy.
P. Hrušovský, predseda NR SR: (2004-07-06):
(Hlasovanie.) 128 prítomných, 84 za návrh, 9 proti, 34 sa zdržalo, 1 nehlasoval. Návrh sme schválili. Poprosím teraz pána poslanca Vavríka, aby z poverenia výboru pre obranu a bezpečnosť predniesol návrhy uznesení k prerokúvanému vládnemu návrhu zákona, ktorým sa mení a dopĺňa zákon č. 370/1997 Z. z. o vojenskej službe v znení neskorších pr edpisov. Pán poslanec Vavrík. R. Vavrík, poslanec: Pán predseda, ďakujem pekne. Dajte, prosím, hlasovať o tom, aby podľa zákona o rokovacom poriadku § 73 ods. 3 písm. c) Národná rada prerokovala tento návrh zákona v druhom čítaní.
Šimečka, Michal, podpredseda NR SR (2024-01-16):
Ďakujem pekne. Pani poslankyňa Gažovičová.
Hort, Milan, podpredseda NR SR (2010-10-20):
Ďakujem pekne. Vyhlasujem obedňajšiu prestávku. Pokračovať budeme o 14.00 hodine bodom, ktorým je návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov. Navrhovateľom bude pán poslanec Ľudovít Kaník a spravodajcom bude pán poslanec Zoltán Horváth. Prajem príjemné popoludnie. (Prerušenie rokovania o 11.41 hodine.) (Pokračovanie rokovania o 14.00 hodine.)
Grausová, Natália, poslankyňa NR SR (2016-05-25):
Ďakujem. Môžem súhlasiť so sumou 300 eur, dokonca aj s predĺžením do štvrtého roku života dieťaťa, ale som za to, aby tento príspevok bol na to, aby mohla matka zostať s dieťaťom doma. Pretože niet, je, je, niet nad matku, ktorá je s dieťaťom. Čo sa týka pracujúcich žien, myslím si, že naším cieľom by malo byť urobiť, teda zaistiť občanom také platy, aby si mohli dovoliť zaplatiť tieto predškolské zariadenia, a nie žobračenky, ktoré mnohí ľudia majú. Samozrejme, treba urobiť istú výnimku pre osamelých živiteľov rodiny, pre osamelých rodičov. Ďakujem.
Laurenčík, Milan, poslanec NR SR (2018-12-05):
Ďakujem za slovo. Kolega Marosz, chcem sa ťa spýtať, že koho si myslel pod tým, že „my“. Kto je to „my“? Lebo vyjadroval si sa tak v množnom čísle, že my si to nemyslíme, my vidíme tie riziká. Lebo obidvaja sme poslancami VÚC-ky žilinskej, a teda či si to myslel VÚC-ku, to „my“, alebo teda nejakú inú skupinu expertov, ktorá toto tvrdí a ktorá má tie obavy. Lebo ja si osobne práve myslím opak, že mohla by to byť veľká výhoda. A už aj na základe tých skúseností, ktoré máme v Žilinskom kraji, keď sa pani županka snažila a snaží riešiť dopravu, hlavne na Kysuciach, kde sú obrovské zápchy, tak myslím, že keby mala túto možnosť alebo keby kraj mal tú možnosť, že si môže okrem autobusovej dopravy objednávať aj regionálnu železničnú dopravu, tak by vedela riešiť túto situáciu dopravnú zložitú oveľa jednoduchšie, pretože teraz musí chodiť rokovať na železnice, aby zladili svoje grafikony a odchody vlakov s autobusovými, aby to nejako fungovalo, aby sa ľudia dokázali presunúť z áut na verejnú dopravu a aby sa tie zápchy a tá zložitá dopravná situácia, ktorá tam je v tom našom kraji, zjednodušila. Takže chcel by som teda vedieť tú odpoveď na tú otázku, že kto je to „my“. Lebo včera som tie prvé tri minúty tvojho vystúpenia nepočul. Možnože tam si to hovoril. Ďakujem veľmi pekne.
Pellegrini, Peter, predseda NR SR (2015-03-12):
Ďakujem pekne. Pán poslanec, máte doplňujúcu otázku? Nech sa páči, pán poslanec Kadúc.
M. Číž, podpredseda NR SR: (2007-11-26):
Pán predseda Hrušovský, pamätám si na vaše konanie vo vzťahu, keď pani poslankyňa Tóthová požadovala, aby sa spojilo hlasovanie o dôvere vo veci pána ministra Fronca. Pamätám si na to, čo ste robili, pán Hrušovský, že ani o to sa nesnažíte, aby ste si pozreli, čo ste vtedy navyprávali v parlamente. O tom, ako vy musíte zobrať spravodlivosť do rúk, nadhľad musíte mať, neviem čo atď. Kritizovali sme to, ale primerane, pomerne, snažíme sa pochopiť atmosféru a snažili sme sa správať ako politici, aj korektní politici, pán poslanec Hrušovský, v tom období. Toto bez problémov obviníte predsedu parlamentu Pašku, že robí podvod a podobné nezmysly. Nič nemôžem k tomu povedať, iba pohŕdam takýmito spôsobmi a je to pre mňa nesmierne sklamanie vaše vystúpenie, pán Hrušovský.
Blanár, Juraj, podpredseda NR SR (2022-02-02):
Ďalší v rozprave vystúpi pán poslanec Stredák a po ňom pán poslanec Fecko.
I. Andruskó, poslanec: (2007-10-25):
Vážený pán minister, aj keď je neprítomný, návrh rozpočtu na rok 2008 v oblasti vzdelávania nekopíruje doterajší štandard, pretože percentuálne zvýšenie rozpočtu pre váš rezort na rok 2008 nedosiahne hodnotu percentuálneho zvýšenia HDP v Slovenskej republike. Vyjadruje to napríklad suma na zabezpečenie poskytovania výchovy a vzdelávania a zabezpečenie prevádzky základných a stredných škôl, ktorá sa zvýši oproti roku 2007 len o 5,5 %, pričom očakávaná hodnota hospodárskeho rastu je 9 %. V tejto súvislosti vás interpelujem nasledujúcimi otázkami: 1. Aké kroky ste v rámci vlády Slovenskej republiky podnikli za účelom zabezpečenia zvýšenia rozpočtu v oblasti vzdelávania na rok 2008? 2. Ako mienite v budúcnosti realizovať časť Programového vyhlásenia vlády Slovenskej republiky o dôležitosti a podpore vedomostnej spoločnosti? Interpelácia č. 2. To je tiež interpelácia na ministra školstva... (Ruch v sále.)
M. Číž, podpredseda NR SR: (2007-10-24):
Vážené panie poslankyne, páni poslanci, v rokovaní pokračujeme v prerušenej rozprave v druhom čítaní o vládnom návrhu zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o zmene a doplnení niektorých zákonov (tlač 379). Poprosím pána ministra Jureňu, ktorý už zaujal svoje miesto v lavici navrhovateľov, aby zaujal svoje miesto, rovnako aj pána predsedu výboru pre pôdohospodárstvo, životné prostredie a ochranu prírody, pána poslanca Slabého. Pokračujeme teda v prerušenej rozprave. Svoje vystúpenie ako písomne prihlásený do rozpravy neukončil pán poslanec László Miklós, takže mu teraz odovzdávam slovo. Ešte pripomínam, že do rozpravy sú písomne prihlásení poslanci Zsolt Simon a Lucia Žitňanská. Takže pripraví sa pán poslanec Simon. Pán poslanec Miklós, máte slovo.
M. Hort, podpredseda NR SR: (2009-10-23):
A teraz budeme pokračovať prvým čítaním o vládnom návrhu zákona o sťažnostiach . Tento vládny návrh zákona máte ako tlač 1253, návrh na jeho pridelenie na prerokovanie výborom je v rozhodnutí č. 1283. Opäť vás poprosím, pán podpredseda vlády, aby ste sa ujali slova a uviedli aj tento návrh zákona. Nech sa páči.
Blanár, Juraj, podpredseda NR SR (2021-03-17):
Ďakujem. To bolo vystúpenie písomne prihláseného pána poslanca. Teraz dávam možnosť prihlásiť sa do rozpravy ústne. Pán poslanec Suja – ako jediný. Uzatváram možnosť prihlásiť sa do rozpravy. Pán poslanec, máte slovo.
Danko, Andrej, predseda NR SR (2020-02-25):
Vážené panie poslankyne, vážení páni poslanci, pristúpime k hlasovaniu o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení (tlač 1836). Dávam slovo členovi výboru pre sociálne veci poslancovi Tomášovi, aby hlasovanie uviedol. (Hlasovanie o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony , tlač 1836.)
M. Číž, podpredseda NR SR: (2009-04-21):
(Hlasovanie.) Prítomných 139 poslancov, za návrh 131 poslancov, zdržalo sa 7, nehlasoval 1 poslanec. Konštatujem, že Národná rada pridelila návrh tohto zákona výborom, určila gestorský výbor, ako aj príslušné lehoty výborom na jeho prerokovanie. Ďakujem spravodajkyni. Teraz prosím spravodajcu z výboru pre financie, rozpočet a menu pána poslanca Miroslava Jureňu, aby uviedol hlasovanie v prvom čítaní o návrhu poslancov Národnej rady Slovenskej republiky Zdenky Kramplovej a Ivana Vargu na vydanie zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov (tlač 1031). Pán poslanec, máte slovo.
Pročko, Jozef, poslanec NR SR (2024-01-08):
Ďakujem veľmi pekne. No musím povedať, že presne váš príhovor bol presne o tom, o čom som hovoril ja, absolútne fantastický, ďakujem veľmi pekne. Presne ste pomenovali vecné, vecné, vecnú, vecnú stránku, presne ste pomenovali, prečo to ide urobiť, čo sa ide urobiť. Hneď v úvode ste povedali, že ako to pomôže ľuďom. No ľuďom to nijako nepomôže, samozrejme, a potom ste to absolútne dobre rozvinuli do tej roviny, že takí ľudia ako Tibor Gašpar a ďalší, to je, to je absolútne nonsens, aby, aby môj syn mi písal zákon, kto... (povedané so smiechom), ktorý, ktorý ma ide oslobodiť. To je niečo obludné. Žijeme v krajine, kde rodinkárstvo, klientelizmus a korupcia podľa Fica je normálna vec. Ja vám veľmi pekne ďakujem, naozaj pozorne som vás počúval, pani poslankyňa, a vaša emócia bola trošku nižšia ako tá moja, ale cítil som to tam a ja mám rád takých ľudí, ako ste vy, ktorí, ktorí to robia srdcom a nerobia to ako stroje, takže ďakujem veľmi pekne, bolo to výborné.
Sulík, Richard, predseda NR SR (2011-03-23):
Prosím, hlasujte, teraz. (Hlasovanie.) Prítomných 147 poslancov, hlasovalo 80 za, 0 proti, 65 sa zdržalo, 2 nehlasovali. Národná rada pridelila návrh tohto zákona výborom, určila gestorský výbor a príslušné lehoty. Pán poslanec Jurčík, prosím, uveďte hlasovanie v prvom čítaní o vládnom návrhu zákona, ktorým sa mení a dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov, tlač 286. Nech sa páči. (Hlasovanie o vládnom návrhu zákona, ktorým sa mení a dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov , tlač 286.)
Lengvarský, Vladimír, minister zdravotníctva SR (2022-11-30):
Dobrý deň. Ďakujem pekne. Vážený pán predseda, vážené pani poslankyne, páni poslanci, Ministerstvo zdravotníctva Slovenskej republiky predkladá na rokovanie parlamentu so zámerom riešenia situácie v zdravotníctve vládny návrh zákona, ktorým sa navrhuje Národnej rade, aby v zrýchlenom legislatívnom konaní určila zákonom stanovenú minimálnu výšku zložky mzdy lekárov tak, aby bola konkurencieschopná v porovnaní s ostatnými krajinami V4 a upravila zákon o stanovené násobky, o ktoré sa bude lekárom zvyšovať základná zložka mzdy za každý odpracovaný rok. Vážený pán predseda, vážené pani poslankyne, páni poslanci, dovoľujem si vás požiadať o prerokovanie vládneho návrhu zákona. Ďakujem.
Grendel, Gábor, podpredseda NR SR (2023-06-27):
V rozprave teraz vystúpi pán poslanec Boris Susko.
Kollár, Boris, predseda NR SR (2022-06-15):
Pani poslankyňa Péter! Kľud.
Tabák, Romana, poslankyňa NR SR (2021-12-08):
Ďakujem za slovo, pán predsedajúci. Pán poslanec Gyimesi, ďakujem vám za vaše konštruktívne vystúpenie. Vy ste sa opýtal, že čo je na tom zlé, aby sme pomohli dôchodcom. Nič. Ja budem hlasovať za tento zákon. Naši dôchodcovia si zaslúžia tristo eur. Ďakujem.
Poliačik, Martin, poslanec NR SR (2011-03-25):
Pán predseda, veľmi dobre ste vystihli tú frustráciu, ktorú liberál cíti v tejto rokovacej sále, pretože kým pri zákonoch, ktoré sa týkajú tejto krajiny, máme možnosť zasiahnuť do toho, že ako sú definované, aj ako je definovaný rozsah regulácie štátu v mnohých odvetviach, tak pri tom, čo nám sem prichádza od tej obrovskej masy úradníkov z obrovskej Únie, túto možnosť častokrát nemáme a dokonca môžme byť postihnutí pokutami za neprijatie akéhokoľvek nezmyslu, ktorý nám sem zvrchu príde. Takže vyjadrujem podporu tomu, čo ste povedali. No a ešte k 25. marcu, keď už teda sme pri tom, tak moja mama má dnes narodeniny, tak jej týmto gratulujem. Ďakujem.
Mikloško, Jozef, poslanec NR SR (2014-03-20):
Iba kratučko. Ja si to s pánom ministrom ešte budem mať príležitosť predebatovať, ale ďakujem aj za túto odpoveď. Oceňujem, že aj vláda, aj minister zahraničných vecí sa v poslednom čase skutočne tejto téme vážne venuje. Slovensko sa jasne postavilo na stranu Ukrajiny, aj keď všetci cítime, že to je mnohoparametrický problém, kde tá vina je rozptýlená medzi mnohé krajiny, nielen teda tohto regiónu. Aj dnes sme tu mali asi 40 poslancov rôznych úrovní z Ukrajiny. Na tom zahraničný výbor participoval. A bola to veľmi konkrétna a zaujímavá debata, ktorá mnohé veci odkryla. Takže nechcem váš batoh ďalej zaťažovať, takže ďakujem pekne pánovi ministrovi aj vám.
Žiga, Peter, podpredseda NR SR (2024-09-17):
Prezentujme sa a hlasujme. (Hlasovanie.) 147 prítomných, 132 za, 15 sa zdržalo. Konštatujem, že sme schválili vládny návrh novely Občianskeho zákonníka . Pokračujeme hlasovaním v prvom čítaní o vládnom návrhu zákona o niektorých opatreniach súvisiacich s riadením kótovanej spoločnosti, tlač 397, bod 94 schváleného programu. Opäť prosím spravodajkyňu pani poslankyňu Zuzanu Plevíkovú, aby hlasovanie uvádzala. Nech sa páči, pani poslankyňa. (Hlasovanie v prvom čítaní o vládnom návrhu zákona o niektorých opatreniach súvisiacich s riadením kótovanej spoločnosti , tlač 397.)
Kaník, Ľudovít, poslanec NR SR (2012-11-28):
Pani podpredsedníčka, no ja vás ľutujem. Vy sama veľmi dobre viete, ja to na vás vidím, že viete, čo ste tu práve robili. Pätnásť minút ste čítali pozmeňovací poslanecký návrh, ktorým opravujete svoj vlastný zákon, ktorý ste pred mesiacom či dvomi tuto predkladali, myslím vláda, ktorý brutálne zvýšil poplatky. A keď sme na to upozorňovali, celá opozícia, tak ste sa tvárili, že to nie je pravda. Teraz ste na to prišli a ani ste nemali toľko profesionality, vláda, na mieste pána premiéra by som sa prepadol pod čiernu zem za svojich ministrov, ani toľko profesionality, že by ste to napísali do vládnej predlohy zákona. Ale tu v druhom čítaní predkladáte 15 minút pozmeňovací návrh, ktorý je jedna položka za druhou, mení sa 20 na neviem koľko eur. Kto si to má preštudovať? Kto to má teraz posúdiť? To je také neprofesionálne, to svedčí o strašidelnom bordeli, ktorý tam máte vo vláde. O neschopnosti ministrov predložiť kvalitné vládne predlohy. Hanbil by som sa na mieste pána premiéra, že má takúto vládu a že s takýmito šalátmi chodí do parlamentu. Sorry.
Viskupič, Marián, poslanec NR SR (2023-05-24):
Takže, vážené kolegyne, vážení kolegovia, dovoľte mi, dovoľte mi uviesť návrh zákona, ktorým teda meníme zákon Národnej rady Slovenskej republiky č. 118/1996 Z. z. o ochrane vkladov. Cieľom návrhu je zmena výšky výpočtu vkladu chráneného zákonom o ochrane vkladov tak, aby sa od objemu vkladov neodpočítal, neodpočítaval objem splatných záväzkov voči banke. Momentálny stav je teda, že výška, keď sa banka... alebo inak to spravme. Návrh zákona nebude mať negatívny vplyv na rozpočet verejnej správy, nebude... bude mať pozitívne sociálne vplyvy, ako aj pozitívne vplyvy na podnikateľské prostredie. Návrh zákona nebude mať vplyv na životné prostredie, informatizáciu, služby verejnej správy pre občanov ani manželstvo, rodičovstvo a rodinu. Bližšie k samotnému návrhu zákona poviem v rozprave, do ktorej sa hlásim ako prvý.
Zmajkovičová, Renáta, podpredsedníčka NR SR (2013-12-04):
Otváram teraz ústnu rozpravu. Pýtam sa, kto sa chce prihlásiť do rozpravy ústne. Pán poslanec Hlina jediný. Uzatváram možnosť prihlásiť sa. Pán poslanec Hlina.
Figeľ, Ján, podpredseda NR SR (2012-10-19):
S ďalšou faktickou je pán poslanec Jasaň.
P. Paška, predseda NR SR: (2008-05-20):
(Hlasovanie.) 139 prítomných, 80 bolo za, 58 sa zdržalo, 1 nehlasoval. Konštatujem, že sme vládny návrh zákona postúpili do druhého čítania. Ďalej.
Grausová, Natália, poslankyňa NR SR (2017-09-13):
No, takéto persóny, ako ste vy (povedané so smiechom) a jeden aj druhý zahraničný agent, tak nie sú hodné toho, aby vám človek odpovedal. Ale predsa len, ja si myslím, že to zlo, ktoré tu existuje, a to zlo, ktoré je v tomto parlamente, je vďaka vám (povedané so smiechom), že to zlo pochádza z vás a vám podobným. Jedného aj... Z jedného aj z druhého.
Zmajkovičová, Renáta, podpredsedníčka NR SR (2013-12-18):
Faktické poznámky dve. Uzatváram možnosť prihlásiť sa s faktickou poznámkou. Pán poslanec Fecko.
Kondrót, Maroš, poslanec NR SR (2011-09-14):
Ďakujem pekne, pán predseda... (Prerušenie vystúpenia predsedajúcim.)
Mierna, Anna, poslankyňa NR SR (2020-09-25):
Ďakujem veľmi pekne. Súhlasím s predkladateľmi tohto návrhu a ďakujem im za iniciatívu. V roku 2018 prehrali ľudia na Slovensku v hazardných hrách takmer 550 mil. eur. Mestá a obce z tejto sumy nedostali ani 20 mil. Do súkromných rúk tak putujú zisky a spoločnosti ostávajú náklady na liečenia a pomoc rodinám. Problémom súčasného nastavenie o hazardných hrách je petícia, bez ktorej obecné a mestské zastupiteľstvá nemôžu na svojom území toto zakázať. V našom pätnásťtisícovom meste by petíciu za zrušenie hazardu muselo podpísať štyritisíc obyvateľov. Áno, začali sme s touto petíciou, ale zatiaľ tie podpisy nemáme vyzbierané. Stojí nás to nemalé finančné prostriedky a množstvo času. Sama som toto podpisovala medzi prvými. Ďakujem veľmi pekne preto za tento návrh zákona a ďakujem, že sa samosprávam dáva možnosť týmto spôsobom do toho vstúpiť a rozhodovať o tom na svojom území. Ďakujem pekne predkladateľom zákona.
Šeliga, Juraj, poslanec NR SR (2022-12-20):
Ďakujem. Informácia neobsahuje pozmeňujúce návrhy, preto, prosím, dajte hlasovať o pozmeňujúcom návrhu pána poslanca Baránika.
R. Fico, poslanec: (2006-01-24):
Druhý údaj, ktorý chcem uviesť, opäť nie je správny z vašich úst. Povedali ste, že zisk za rok 2005 bude okolo 35 miliónov korún, pokiaľ ide o bratislavské letisko. To nie je pravda. Hrubý zisk bratislavského letiska, samozrejme, je teraz ešte len koniec januára, je okolo 210 miliónov Sk. A je tu obrovský nárast nielen ziskovosti, a správne ste povedali, pán minister, je to aj obrovský nárast počtu pasažierov a počtu lietadiel, ktoré sú vypravované alebo prijímané na bratislavskom letisku. Čiže letisko je schopné samostatnej existencie bez privatizácie. A tretia vec. Keď ste pánovi Vážnemu povedali, že sa mohol uchádzať o to, aby bol poradca pri privatizácii. Pán minister, to je vaša zodpovednosť, vy ste vybrali za poradcu, myslím teraz ako kolektív vláda, banku, ktorá pochádza z krajiny, odkadiaľ pochádza najvážnejší záujemca, veď to je taký konflikt, že už ani väčší konflikt existovať nemôže. (Potlesk.)
Blanár, Juraj, podpredseda NR SR (2021-05-05):
Pán predseda Boris Susko.
Puci, Róbert, poslanec NR SR (2015-03-17):
Dajte, prosím, hlasovať o bode 116 spoločnej správy, ktorý požiadal vyňať na osobitné hlasovanie pán poslanec Hlina, odporúčanie gestorského výboru je schváliť.
Luščíková, Darina, poslankyňa NR SR (2024-01-23):
Ďakujem. Kolega Dvořák hovoril o tom, že skrátené legislatívne konania strácajú zmysel. Áno, má jednoznačne pravdu, ale strácajú svoj skutočný zmysel. V skutočnosti však skrátené legislatívne konania sú touto koalíciou veľmi hrubo zneužité. A my by sme tiež radi, nieže my tiež, ale my by sme radi riešili schvaľovanie zákonov, mimochodom, mnohé ideme predkladať, ktoré reálne ľuďom pomôžu, ktoré budú riešiť chudobu, ktoré budú riešiť podnikateľov, ktorým ste vy vyslovene uškodili svojím prijatím konsolidačného balíčka, ktoré tiež prebehlo, mimochodom, v skrátenom legislatívnom konaní. A radi by sme riešili napr. podmienky v reedukačných centrách v skrátenom legislatívnom konaní, ktoré je naozaj nevyhnutné rýchlo riešiť, a radi by sme riešili akékoľvek vylepšenia, ktoré spoločnosť potrebuje. My neprávnici sme sa tu naozaj naučili veľmi veľa o legislatívnom procese v tomto rokovaní a naučili sme sa to, ako majú byť použité skrátené legislatívne konania a za akých podmienok. Toto naozaj nie sú podmienky, ktoré sú nutné na to, aby prebehlo schvaľovanie tohto zákona v skrátenom legislatívnom konaní. Ak by v skutočnosti išlo koalícii o zmenu filozofie a ľudské práva a o priblíženie legislatívy vyspelým krajinám, o čom hovorí Peter Pellegrini v súvislosti s Trestným zákonom, tak by sa dal priestor odbornej verejnosti a využili by sa všetky nástroje, ktoré ponúka proces riadneho legislatívneho konania. Lenže Trestný zákon vytvárali ľudia, ktorí práve boli alebo sú vyšetrovaní, sú obvinení, alebo ľudia, ktorí obhajovali odsúdených. Vytvárali ho ľudia, ktorí úpravou Trestného zákona riešia hlavne svoju slobodu a slobodu svojich kamarátov. To mi tak trochu pripomína ako keby si znalecké posudky vypracovali tí, ktorí ich potrebujú. Tí, čo žiadajú o hypotéku, tak si ohodnotia svoju nehnuteľnosť na sumu, akú potrebujú, proste stávajú sa tu capmi záhradníkmi, capy záhradníkmi. Ďakujem.
J. Paška, poslanec: (2008-05-22):
V zmysle § 9 ods. 1 a § 82 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam nasledujúci pozmeňujúci a doplňujúci návrh: „V čl. 1 sa za bod 2 vkladá nový bod 3, ktorý znie: „3. Za § 117 a) sa vkladá nový § 117b), ktorý znie: Ak ide o uskutočnenie stavieb pamätníkov, verejných pomníkov, pamätných miest a stavieb podobného druhu, vykonáva pôsobnosť stavebného úradu v konaniach podľa tohto zákona krajský stavebný úrad.“.“ Odôvodnenie. Potreba doplnenia zákona č. 50/1976 Zb. o územnom plánovaní a stavebnej činnosti, ďalej len stavebný zákon, o navrhované paragrafové znenie § 117b) vyplýva z charakteru a špecifickosti predmetných stavieb. Jedinečnosť stavieb pamätníkov, verejných pomníkov, pamätných miest a stavieb podobného druhu, ako aj s tým súvisiaci nižší počet konaní vykonaných podľa stavebného zákona vyvoláva potrebu individuálneho prístupu zvýraznenia spoločenského významu a zvýšenia ochrany predmetných stavieb, čo je možné dosiahnuť jedine zjednotením výkonu štátnej správy v týchto veciach na vyššej úrovni a to v pôsobnosti krajských stavebných úradov. Pôsobnosť stavebných úradov vymedzuje V. časť stavebného zákona, kde je vymedzený rozsah pôsobnosti krajského stavebného úradu ako stavebného úradu. Z uvedeného dôvodu je navrhovaná zmena začlenená v rámci predmetnej časti stavebného zákona. Ďakujem vám za pozornosť.
Cigániková, Jana, poslankyňa NR SR (2017-11-29):
Ďakujem pekne. No, takže k oddlženiu zdravotníckych zariadení. Ministerstvo prichádza so starými údajmi, v podstate v novembri udávať dáta za prvý štvrťrok, opäť problémy s údajmi, zdá sa mi to slabé. Informácia je veľmi skreslená, verejnosť ani Národná rada takto nedostáva pravdivý obraz o situácii. To ale, čo je jasné, je, že leví podiel na strate nemocníc majú štátne, univerzitné a fakultné nemocnice, rovnako aj na zápornej, EBITDA, príčiny zadlženia nie sú identifikované správne. Univerzitná a fakultná nemocnica dostávajú za ukončené hospitalizácie podstatne vyššie sumy než všeobecné nemocnice. DRG bude mať tendenciu platby nemocniciam skôr znižovať, tie skôr poklesnú. Navyše charakter výkonov, case mix, v univerzitnej a fakultnej nemocnici sa od všeobecných zásadne neodlišuje. Nie sú spomenuté tvrdé rozpočtové obmedzenia ani potreba zmeniť právny charakter týchto nemocníc na akciové spoločnosti kvôli nastoleniu štandardných ekonomických podmienok. (Prerušenie vystúpenia predsedajúcim pre hluk v sále.)
M. Urbáni, poslanec: (2004-11-02):
Vláda má v programovom vyhlásení bod, kde je potrebné systematicky  vytvárať predpoklady na šport masový, tak vrcholový i na školách. Potiaľ je to veľmi pekné. Keď som čítal túto správu, tak som nevedel, či je to správa za vládu, alebo je to kritická správa, pretože sa tam prelínajú, kritika sa prelína, ako keby niekto kritizoval zvonku a nepodávala vláda túto správu, a na druhej strane sú tam aj niektoré pozitívne znaky. Hneď na začiatku správy sa hovorí, že výsledky nášho športu sú uspokojivé. Ja neviem, v ktorej  oblasti. Možno sa nájdu  niektoré výsledky aj na olympiáde, na ktoré môžeme byť hrdí, a treba pogratulovať športovcom, ktorí sa dobre umiestnili. Na druhej strane mi nedá nepovedať tu niekoľko slov o športovcoch, ktorí  išli na olympiádu a pred olympiádou povedali, že tam idú uspokojiť v prvom rade seba. Ja si myslím, že išli bojovať vo svojich disciplínach za Slovensko. To je závažný fakt, ktorý si treba všimnúť a ktorý je potrebné, aby aj Slovenský olympijský výbor prehodnotil prístupy niektorých športovcov. (Ruch v sále.) Čo sa týka novovzniknutých školských úradov na krajoch, na krajských úradoch, nemôže sa ich činnosť obmedziť len na podporu niektorých súťaží. Je to dosť málo. Takisto decentralizácia na vyššie územné celky absolútne nepočíta s finančnou podporou na školské športy. Je až zarážajúce, čo už aj kolega Jaduš povedal, koľko stredoškolákov sa venuje športu. Keď len 3 až 4 % sa zúčastňujú nejakých súťaží. Ja si myslím, že sa musíme zamyslieť, kde je chyba. Ja vidím niekoľko chýb. V prvom rade je to legislatíva. (Sústavný ruch v sále.) Pán predsedajúci, ja môžem aj skončiť a nemusím tu hovoriť o ničom.
Figeľ, Ján, podpredseda NR SR (2014-11-09):
Ďalším rečníkom, ktorý nasleduje v rozprave, je Pavol Frešo.
P. Hrušovský, predseda NR SR: (2004-12-02):
(Hlasovanie.) 138 prítomných, 78 za, 55 proti, 4 sa zdržali, 1 nehlasoval. Schválili sme návrh. Ľ. Navrátilová, poslankyňa: To sú všetky body zo spoločnej správy. Teraz, prosím, dajte hlasovať o mojich pozmeňujúcich návrhoch. Žiadam, aby sa o každom bode hlasovalo osobitne. Dajte, prosím, hlasovať o bode č. 1 z môjho pozmeňujúceho návrhu, týka sa hmotného dôchodkového...
Mojš, Milan, poslanec NR SR (2019-10-16):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie týmto výborom: ústavnoprávnemu výboru a Výboru Národnej rady pre hospodárske záležitosti. Ďalej, aby za gestorský výbor určila hlasovaním Výbor Národnej rady pre hospodárske záležitosti a aby určené výbory návrh zákona prerokovali do 30 dní a v gestorskom výbore do 32 dní od prerokovania návrhov zákonov („návrhu zákona“ pozn. red.) v Národnej rade v prvom čítaní.
Dostál, Ondrej, poslanec NR SR (2024-09-20):
Pán poslanec Grendel, chcem sa pripojiť k tomu poďakovaniu prokurátorom Úradu špeciálnej prokuratúry, ktorý bol medzičasom zrušený, ale teda v roku 2023, o ktorom hovoríme, ešte existoval, a rovnako k poďakovaniu všetkým prokurátorom, ktorí si poctivo robia svoju robotu. Možno také poďakovanie aj smerom k prokurátorom Úradu špeciálnej prokuratúry mohlo zaznieť aj od pána generálneho prokurátora Žilinku. Najmä však by človek očakával, že sa prokurátorov Úradu špeciálnej prokuratúry zastane vtedy, keď ich vládna koalícia rušila, keď rušila túto inštitúciu, fungujúcu inštitúciu, ako si povedal, a inštitúciu, ktorá zohrala dôležitú úlohu v boji proti najzávažnejším formám trestnej činnosti, proti organizovanému zločinu a aj proti korupcii, o ktorú tu predovšetkým ide. Čo sa týka... a teda nielenže by sa im poďakoval a že by sa ich zastal, ale teda prípadne že by im aj nehádzal polená pod nohy svojimi tristošesťdesiattrojkami. A čo sa týka toho, tej zmeny, že štát má chrániť slušných ľudí, štát má chrániť obete predovšetkým, nie páchateľov. To, čo sa tu udialo, je, že sa to otočilo a že sa prijala legislatíva, ktorá chráni páchateľov, tak je úplne legitímne diskutovať o tom, že aké vysoké majú byť tresty, aké prísne majú byť tresty a ako sa má vykonávať spravodlivosť, čo urobiť s restoratívnou justíciou, ale to, čo sa udialo na Slovensku tou veľkou novelou Trestného zákona, bolo jednoznačne ochrániť svojich ľudí, ktorí boli páchateľmi trestnej činnosti.
Škripek, Branislav, poslanec NR SR (2012-05-11):
Ďakujem. Ja potom spomeniem, že tak ešte je tu jedna menšina na Slovensku, ktorú reprezentuje aj tu pán Mičovský, a to je menšina utláčaných ľudí, ktorí jednoducho si nemôžu pomôcť voči tým, ktorí majú moc v rukách. A takto vzniká arogancia moci. Takže ja opätovne poďakujem pánovi poslancovi Mičovskému, že sa dokázal v minulosti postaviť a nebáť, a už nás k tomu vyzýval zakladateľ česko-slovenského štátu pán Masaryk, aby sme sa nebáli a nekradli. Či naopak to hovoril? Nekradli a nebáli sa ? Takže zdôraznime to na Slovensku a vyzvime skutočne nás všetkých. Dajme príklad ľuďom a buďme, že dodržiavať zákonnosť je imperatív. Dodržiavať zákonnosť je imperatív a majme teda súcit s tými utláčanými na Slovensku, ktorí jednoducho hovoria, že proti mocným sa nedá nič. Viete, to musí vyjsť z tejto budovy, že tí mocní sa nebudú správať arogantne a nebudeme jednoducho poskakovať len pod taktovkou nejakých finančných skupín. Však stále sa o tom hovorí, že nejaké finančné skupiny. Ja vlastne neviem pochopiť, prečo to tak vlastne môže byť? Prečo to tak vlastne môže byť, že niekto stále potrebuje kradnúť peniaze na Slovensku? Tak ak je to zase naivná otázka, tak ja som pochopil a myslím, že dosť ľudí na Slovensku to pochopilo, že peniaze nie sú večné, že večné a teda dôležité a skutočne hodnotné sú iné hodnoty. A ak si niekto chce predávať charakter, česť a dobro svojej rodiny alebo svojho života za peniaze, tak je to v podstate veľmi nízke. Tak ja opätovne vyzvem, ďakujem pánovi Mičovskému za príklad a znovu poviem: „Ľudia, páni poslanci, vláda, ministri, ľudia v moci postavení, buďme príkladom príkladov, jednoducho buďme ľuďmi dôstojnými a...“ (Prerušenie vystúpenia časomerom.)
Hrušovský, Pavol, podpredseda NR SR (2011-09-13):
Pán poslanec Burian.
Shahzad, Silvia, poslankyňa NR SR (2019-10-23):
Ďakujem. Ja som rada, že sa tento návrh do parlamentu dostal konečne, pretože v poslednej dobe sa opäť zvýšil počet prípadov, kedy sa zneužívajú parkovacie preukazy a kedy sa medializujú prípady, ktoré, ktoré naozaj nevrhajú dobré svetlo ani na ľudí so zdravotným postihnutím, ani na celý systém. Takže tento systém a tento návrh by mal tomu pomôcť. Trošku ma mrzí, že sa dostalo zase do..., niekam, kam vôbec nepatrí, a že to nerieši samotné ministerstvo práce. Rovnako je paradox, pán Petrák, nehnevajte sa (povedané so smiechom), ale viete veľmi dobre, že vy boli práve ten, ktorý ste parkoval takisto na vyhradenom mieste, čiže, že je to, sú to paradoxy, ktoré niekedy sú úsmevné, ale, bohužiaľ, aj toto svedčí o tom, že ľudia so zdravotným postihnutím sa neriešia adekvátnym spôsobom tam, kde by mali byť, a samostatne. Čiže aj napriek tomu, že, že tento návrh máme tu a že bude sa to riešiť tu, chcela by som vás požiadať, aby ste tento konkrétny návrh podporili. Ja myslím, že ja ešte poviem pár slov aj v rozprave. Ďakujem pekne.
Radičová, Iveta, predsedníčka vlády SR (2011-06-30):
Teraz zvažujem, či aj ja neruším. (Smiech.) No tak, aby sme si k tej otázke doplnili fakty. V prípade nástenkového tendra sa občania Slovenskej republiky budú musieť vyskladať na neuznaných 11,6 mil. eur, na desiatky miliónov eur v prípade predaja emisií, na 25 mil. eur v prípade sociálnych podnikov, neuznané nároky z Bruselu, 13 mil. eur v prípade propagácie operačného programu životné prostredie a vyše 3 mil. eur v prípade bratislavského letiska. Riešili sme zdedené zmluvy. Poviem príklad z Úradu vlády. Nevýhodné externé paušálne zmluvy a ich rušenie, odmeňovanie z eurofondov za prácu, ktorá bola normálnou pracovnou náplňou zamestnancov, školenia vlastných zamestnancov počas dovoleniek, samozrejme platené, nefakturované náklady na energie pri prenájmoch priestorov Úradu vlády, ako napríklad Miestodržiteľský palác, alebo časti striech pre mobilných operátorov, premrštené nájomné zmluvy obrazov, napríklad v účelovom zariadení v Banskej Bystrici, dlhodobo neupravené sadzobníky na poskytovanie ubytovania v účelových zariadeniach, neuzatvorené zmluvy v grantových systémoch, obchádzanie verejného obstarávania. V rezorte dopravy otvorená téma tendra v železničných spoločnostiach, kde vysúťažená cena bola zjavne vyššia ako trhová. Nastavenie projektov na výstavbu diaľnic cez známe PPP projekty tak, že by to vyšlo na 30 rokov splátok ročne 700 mil. eur. Museli sme upravovať cesty, ktoré boli narýchlo otvárané pred voľbami, prepadajúca sa cesta R4 Svidník či D1 Studenec. A museli sme ich veľmi urýchlene začať opravovať. Studenec bol pred voľbami otvorený, po voľbách sme ho museli zavrieť. Pri Svidníku sa plánovalo slávnostné otvorenie, ale cesta sa tam prepadla ešte pred dokončením. Ministerstvo práce zdedilo nehospodárne a neúčelné čerpanie Európskeho sociálneho fondu v rozpore s pravidlami Európskej únie. Došlo to až tak ďaleko, že Európska komisia odmietla preplatiť Slovenskej republike prostriedky čerpané na tzv. pilotné sociálne podniky, čím sa zaťažil štátny rozpočet. Ministerstvo pôdohospodárstva našlo zmluvy a zdedilo zmluvy uzatvorené bez rozpočtového krytia, dokonca nad rámec v hodnote až 130 percent. V rezorte spravodlivosti disciplinárne konania, disciplinárne návrhy a predovšetkým trestanie sudcov, ktorí sa otvorene vyjadrovali o stave justície. Tlačový zákon, ktorý Reportéri bez hraníc vyhodnocovali a vyhodnotili tak, že sme z prvej desiatky krajín klesli na 44. miesto z hľadiska ochrany slobody tlače. V roku 2005 bola Slovenská republika označená medzinárodnými inštitúciami ako líder spomedzi desiatich najreformnejších krajín. Hodnotenie po štyroch rokoch aj Svetového ekonomického fóra konštatovalo výrazné zhoršenie pozície Slovenskej republiky. Áno, vedeli sme do istej miery, v akom stave je Slovenská republika, ale ani zďaleka nie v plnom rozsahu a v plnej hĺbke. Dali sme záväzok, že všetky problémové javy odstránime, že budeme šetriť, že nevýhodné zmluvy prehodnotíme a hlavne, že budeme pokračovať transparentným verejným objednávaním a tendrami. Dúfam, že môžeme nastúpiť kroky stabilizácie. Ďakujem veľmi pekne.
Glváč, Martin, podpredseda NR SR (2018-11-29):
Ďalšia otázka je od pána poslanca Mareka Krajčího ministerke zdravotníctva Slovenskej republiky Andrei Kalavskej a znie: „Podľa akých kritérií rozhoduje ministerstvo o podnetoch poskytovateľov na rozšírenie zoznamu indikačných centier na biologickú liečbu? Ktorí poskytovatelia zdravotnej starostlivosti boli v súčasnom volebnom období z podnetu ministerstva navrhnutí a schválení v kategorizačnej komisii MZ SR ako nové indikačné pracoviská pre podávanie biologických liekov, ktoré podliehajú indikačným obmedzeniam?“ Nech sa páči, pani ministerka.
J. Počiatek, minister financií SR: (2008-10-24):
Zamestnanecká prémia je adresná forma dodatočnej sociálnej pomoci občanom, ktorí aj napriek snahe zlepšiť si životné podmienky nemajú možnosť zamestnať sa pri vyššej mzde. Ustanovenie zamestnaneckej prémie sa stáva rozhodujúcim krokom v napĺňaní predsavzatí modernizačného programu Slovensko 21 v kapitole Zamestnanosť, ktorým občania na dolnej hranici príjmovej škály získajú vyplatením zamestnaneckej prémie vyšší čistý príjem. Očakáva sa, že opatrenie povedie postupne k zvýšeniu zamestnanosti predovšetkým z radov dlhodobo nezamestnaných nízkokvalifikovaných uchádzačov o zamestnanie a tiež zvýšený záujem o prácu na čiastočný úväzok, ako aj zvýšenie atraktívnosti riadneho trvalého pracovného pomeru. Ustanovením prémie v navrhovanej forme sa vytvárajú predpoklady, aby sa po odskúšaní pôsobenia tohto nástroja mechanizmus jeho poskytovania posilnil v záujme čo najširšieho uplatnenia očakávaných pozitívnych vplyvov. V súčasnosti je možné motivovať nezamestnaného aj podľa zákona č. 5/2004 Z. z. o službách zamestnanosti poskytovaním príspevku na podporu udržovania v zamestnaní zamestnancov s nízkymi mzdami s cieľom motivácie uchádzačov o zamestnanie prijať aj pracovné miesto s nízkou mzdou vrátane sezónnych pracovných miezd. Súbeh zamestnaneckej prémie a poskytnutie príspevku na udržanie v zamestnaní podľa osobitého predpisu sa v návrhu zákona vylučuje. Ďakujem za slovo, skončil som.
Laurenčík, Milan, podpredseda NR SR (2021-05-28):
Poslednú faktickú poznámku má pán poslanec Milan Kuriak, nech sa páči.
Dostál, Ondrej, poslanec NR SR (2010-12-16):
Vážený pán poslanec, keď už teda meníte návrh uznesenia, dal by som vám ešte jeden tip, ako zmeniť to uznesenie. Čo keby znelo napríklad takto: „Národná rada Slovenskej republiky A. konštatuje, že vláda Roberta Fica nesplnila svoj zámer postaviť diaľnicu medzi Bratislavou a Košicami do roku 2010; B. považuje postup vlády Roberta Fica pri príprave výstavby diaľnic prostredníctvom PPP projektov za nevýhodný, neprimerane zadlžujúci Slovenskú republiku a poškodzujúci záujmy občanov Slovenskej republiky.“ Nepredkladám to ako pozmeňujúci návrh, iba vám to dávam do pozornosti, či by ste si to náhodou neosvojili, lebo toto uznesenie by podľa môjho názoru lepšie vyjadrovalo stav v problematike, ktorú momentálne prejednávame. Ďakujem.
Saková, Denisa, ministerka vnútra SR (2018-06-12):
Ďakujem veľmi pekne za slovo. Vážený pán predsedajúci, vážené dámy poslankyne, vážení páni poslanci, predloženým návrhom zákona sa do právneho poriadku Slovenskej republiky transponuje príslušný článok smernice Európskeho parlamentu a Rady o spoločných konaniach o poskytovaní a odnímaní medzinárodnej ochrany. V súvislosti s touto transpozíciou sa navrhuje zmena dĺžky konania, čo sa týka udelenia azylu, a to z 90 dní na 6 mesiacov, súčasne sa stanovuje, že lehotu na rozhodnutie možno predĺžiť aj opakovane, a určujú sa podmienky na jej predĺženie. Návrhom sa tiež upravujú niektoré ustanovenia zákona o azyle vzhľadom na poznatky a potreby aplikačnej praxe. Ustanovuje sa aj nový dôvod na prerušenie konania o udelenie azylu z dôvody neistej situá..., z dôvodu neistej situácie v krajine pôvodu a rozširujú sa tiež dôvody na zánik azylu a zánik..., a dôvody na zánik doplnkovej ochrany, ak cudzinec nadobudne štátne občianstvo iného členského štátu Únie alebo ak iný členský štát Európskej únie udelí cudzincovi azyl z dôvodu prenasledovania alebo doplnkovú ochranu z dôvodu vážneho bezprávia. A taktiež sa umožňuje odňatie azylu alebo odňatie doplnkovej ochrany, ktoré boli udelené z humanitných dôvodov alebo boli udelené na účel zlúčenia rodiny, ak cudzincovi udelil pobyt bez časového obmedzenia iný štát. Zároveň sa ustanovuje aj zákaz poskytnúť krajine pôvodu informácie o tom, že cudzinec podal žiadosť o udelenie azylu, a o dôvodoch takejto žiadosti sa rozširu-, sa rozširuje aj na iný orgán verejnej správy. Poskytnutie týchto informácií bez súhlasu dotknutej osoby nebude možné ani vtedy, ak azyl alebo doplnková ochrana zanikli alebo cudzinec už nie je žiadateľom. Vážený pán predsedajúci, vážené dámy poslankyne a vážení páni poslanci, dovoľujem si Vás požiadať o podporu predloženého návrhu zákona. Ďakujem.